《涧壁阻风登小山四望书怀》
宋代·孙应时

崇阿岸长江，荒蹊得徐步。徘徊一舒眺，邂逅豁心素。

天壤故宏廓，川涂渺回互。苍烟极东溟，落日临北固。

波光荡汀渚，碧色明草树。淮南平如砥，万象入指顾。

低迷江都宫，隐辚瓜洲戍。依依眷昔游，恻恻起遐慕。

向来犹喜事，所历有奇趣。摧颓八九年，日已不如故。

两脚厌行李，万里谙长路。乃穷岷山源，重到入海处。

结交岂不广，览古亦云富。所抱忧国心，知非济时具。

晨昏耿重闱，裘葛窘童孺。脱然决东耕，孤舟久东骛。

寖近真自喜，凌险有馀惧。可怜兹丛薄，政尔淹杖屦。

云容尚飞扬，风意何郁怒。人事谅难必，江神非所忤。

庶蒙皇天慈，稳借一帆度。致意孙兴公，寻君遂初赋。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。